Folketing
2006-01-19

Vi mener i Enhedslisten, at der skal tænkes i helt andre baner og sættes gang i en helt anden proces med fredeligt demokrati og forsoning, og vi har lavet et forslag med nogle punkter, som jeg godt vil bruge min ordførertale til at gennemgå. Det første skridt skal være en beslutning om at trække alle udenlandske tropper ud af Irak. Det vil jo ikke i sig selv skabe fred, men det vil være et skridt i den rigtige retning, som straks vil medføre, at mange af de voldsepisoder, vi ser i øjeblikket, vil ophøre, og at mange oprørsgrupper naturligvis vil indstille deres aktioner. For det andet skal der oprettes en fond baseret på de milliarder, der i dag anvendes på krigsførelse. Det er sådan, at USA i gennemsnit bruger 500 mia. kr. om året på krigsindsatsen i Irak, og for en sådan sum kan der på nogle få år skabes en ganske enorm udvikling. For det tredje skal der i forbindelse med tilbagetrækningen afholdes en fredskonference uden for Irak.